Na temelju članka 21. Zakona o zaštiti od požara (NN 92/10, 114/22) te članka 3. i 5. Pravilnika o sadržaju općeg akta iz područja zaštite od požara (NN 116/11) i članka 50 Statuta Dječjeg vrtića Ogledalce Ernestinovo, KLASA: 012-03/22-01/2, URBROJ:2158-109-02-22-1 od 19. srpnja 2022. g., Upravno vijeće Dječjeg vrtića Ogledalce Ernestinovo na svojoj 50. sjednici održanoj dana 22. siječnja 2024. g. donosi

**PRAVILNIK O ZAŠTITI OD POŽARA**

**DJEČJEG VRTIĆA OGLEDALCE ERNESTINOVO**

Članak 1.

Ovim Pravilnikom o zaštiti od požara Dječjeg vrtića Ogledalce Ernestinovo (dalje: Pravilnik) razrađuju se pojedine odredbe Zakona o zaštiti od požara (dalje u tekstu: Zakon), kao i drugih propisa čijim se odredbama uređuju pitanja od značaja za sprječavanje požara i drugih nesreća s ciljem zaštite života, zdravlja i sigurnosti ljudi i životinja te sigurnosti materijalnih dobara, okoliša i prirode od požara.

Izrazi koji se za fizičke osobe u Pravilniku koriste u muškom rodu su neutralni i odnose se na osobe muškog i ženskog spola.

Članak 2.

Ovim Pravilnikom uređuju se prvenstveno:

-mjere zaštite od požara kojima se smanjuje opasnost od nastanka požara

-način upoznavanja radnika Vrtića prigodom stupanja na rad ili rasporeda s jednoga radnog mjesta na drugo o opasnostima od požara na tom radnom mjestu

-obveze osoba zaduženih za održavanje u ispravnom stanju opreme i sredstava za dojavu i gašenje požara

-obveze radnika Vrtića za provedbu mjera zaštite od požara i odgovornosti zbog neprimjenjivanja propisanih ili nadređenih mjera zaštite od požara

-dužnosti radnika Vrtića u slučaju nastanka požara

Zaštita od požara provodi se obavljanjem poslova zaštite od požara te primjenom propisanih i ugovorenih pravila zaštite od požara u skladu sa Zakonom i provedbenim propisima u Dječjem vrtiću Ogledalce Ernestinovo.

Članak 3.

Svaki radnik dužan je provoditi mjere zaštite od požara na svom radnom mjestu i mjestu rada na način kako je utvrđeno propisom, ovim Pravilnikom ili drugim posebnim uputama, upozorenjima i zabranama.

Obveze provođenja mjera zaštite odnose se na sve osobe koje se po bilo kojoj osnovi nalaze na radu u građevinama i prostorima u Vrtiću radi privremenog i povremenog obavljanja posla te radi obavljanja posla po posebnom ugovoru.

Radnici drugih tvrtki, odnosno ovlašteni obrtnici koji obavljaju određene poslove za Vrtić u njenim objektima i prostorima, dužni su provoditi mjere zaštite od požara prilikom obavljanja tih radnji i držati se naredbi i naputaka osobe odgovorne za zaštitu od požara.

Odgovornu osobu za provođenje mjera zaštite od požara prije početka izvođenja radova imenuje vanjski izvođač koji je dužan ime odgovorne osobe navesti u zahtjevu za izdavanje dozvole za rad koji mu izdaje odgovorna osoba za zaštitu od požara u Vrtiću.

Članak 4.

U cilju otklanjanja nastajanja požara, spašavanja ljudi i imovine ugroženim požarom u građevinama, građevinskim dijelovima, kao i na prostorima koje koristi Vrtić primjenjuju se mjere zaštite od požara koje se odnose na:

-izvođenje radova prilikom adaptacije postojećih građevina i građevinskih dijelova te ugradnju uređaja i opreme u njima za potrebe Vrtića

-održavanje raznih instalacija (elektro, plinskih, gromobranskih, ventilacijsko – klimatizacijskih, toplinskih, kanalizacijskih i dr.) tako da ne predstavljaju opasnost za nastanak požara

-propisno skladištenje i čuvanje zapaljivih tekućina, plinova i eksplozivnih tvari u građevinama ili na otvorenim prostorima

-određivanje prikladnih mjesta i uvjeta za uklanjanje otpada koji se stvara u redovnom radu

-postavljanje različitih upozorenja, uputa (za slučaj nastanka požara i sl.) obavijesti i opomenskih tablica (o zabrani otvorene vatre i sl.)

-označavanje i održavanje izlaznih putova, prolaza i protupožarnih putova unutar građevina i prostora oko njih za nesmetan pristup vatrogasnih vozila

-opremljenost građevina i građevinskih dijelova propisanim sustavima i opremom za gašenje požara te njihovo redovno održavanje

Članak 5.

Sastavni dio ovog Pravilnika su i drugi provedbeni planovi zaštite od požara (plan uzbunjivanja, planovi evakuacije, upute za siguran rad i postupanje u slučaju požara na pojedinim mjestima s povećanim opasnostima za nastanak požara, upisnici redovnog pregleda vatrogasnih aparata, hidrantskih mreža, pregleda sustava za dojavu i gašenje požara, upisnika o redovitom čišćenju ventilacijskih kanala i kuhinjskih napa, upisnika o ispitivanju funkcionalnosti sigurnosne (antipanik) rasvjete te ostali upisnici u svezi periodičnog pregleda i ispitivanja instalacija u objektima koji mogu biti uzročnik požaru ili su vezani za sprječavanje širenja ili prijenosa požara sa dokazima o izvršenim pregledima i ispitivanjima od strane ovlaštenih tvrtki.

Članak 6.

Nalazi i mišljenja inspekcijskih službi, uvjerenja, svjedodžbe, upisnici i druge isprave iz područja zaštite od požara pohranjuju se u zbirci evidencija zaštite od požara Vrtića.

Članak 7.

Ustrojava se tehnička dokumentacija izvedenog stanja svih vrsta instalacija i opreme koja se nalazi u prostorima Vrtića.

Tehnička dokumentacija odgovara važećim tehničkim pravilima i normama koje se odnose na tu vrstu instalacija.

Članak 8.

Na temelju rješenja MUP-a o razvrstavanju u kategoriju ugroženosti od požara, Vrtić nije u obvezi ustrojiti službu od zaštite od požara odnosno vatrogasno dežurstvo.

Članak 9.

Odgovornu osobu za zaštitu od požara imenuje ravnatelj posebnom odlukom.

Poslovi zaštite od požara koje obavlja i za koje je zadužena, prema odredbama ovog Pravilnika, odgovorna osoba za zaštitu od požara, mogu se ugovorom prenijeti na treću osobu, sukladno članku 20. stavak 11. Zakona o zaštiti od požara.

U cilju unaprjeđenja zaštite od požara i povećanja sigurnosti, odgovorna osoba za zaštitu od požara predlaže ravnatelju mjere glede provođenja mjera zaštite od požara propisanih Zakonom, podzakonskim aktima i prihvaćenim pravilima tehničke prakse.

Članak 10.

Odgovorna osoba za zaštitu od požara pri obavljanju kontrole i nadzora nad provedbom mjera zaštite od požara i eksplozija neposredno priopćava rezultate ravnatelju.

Odgovorna osoba za zaštitu od požara surađuje s drugim tvrtkama, profesionalnom vatrogasnom postrojbom i nadležnom inspekcijom zaštite od požara radi poboljšanja zaštite od požara.

Članak 11.

Kada odgovorna osoba za zaštitu od požara utvrdi da građevina ne zadovoljava sigurnosne uvjete za daljnji rad dužna je o tome bez odgode pismeno izvijestiti ravnatelja.

Svaki radnik u građevini dužan je što hitnije prijaviti ravnatelju ili odgovornoj osobi za zaštitu od požara svaki veći poremećaj ili uočenu opasnost od požara ili eksplozije.

Članak 12.

Odgovorna osoba za zaštitu od požara obavlja sljedeće poslove:

-kontrolu primjene propisa iz područja zaštite od požara kod nabavke opreme i sredstava za rad

-kontrolu provedbe Pravilnika i općih akata te uputa za siguran rad

-kontrolu poštivanja znakova upozorenja i znakova zabrane

-ravnatelju podnosi godišnje izvješće o stanju zaštite od požara, kao i prijedloge o poduzimanju novih potrebnih mjera

- kontrolu kretanja, zadržavanja i izvođenja radova s otvorenim plamenom

-kontrolu osposobljenosti i uvježbanosti radnika u rukovanju sredstvima za zaštitu od požara

* kontrolu izvršenih rekonstrukcija ili adaptacija u građevinama glede provođenja mjera zaštite od požara;
* daje odobrenje za vrstu opreme i sredstava za dojavu i gašenje koja se nabavlja;
* kontrolu provođenja mjera zaštite od požara na radnim mjestima prilikom obavljanja svakog posla te druge kontrole glede zaštite od požara;
* prati primjenu propisa i normi iz područja zaštite od požara te sudjeluje u izradi novih ili predlaganju promjena postojećih akata;
* surađuje i koordinira rad na izradi općeg akta, uputa za rad na siguran način, projekata i drugih akata iz područja zaštite od požara;
* vodi evidenciju o periodičnim pregledima električnih instalacija i uređaja, gromobrana, vatrogasnih aparata, dimnjaka, ventilacija i dr.
* vodi brigu o pravovremenom osposobljavanju radnika iz zaštite od požara te vodi evidenciju;
* vodi brigu o servisiranju i ispitivanju uređaja i sredstava za dojavu i gašenje požara;
* obavlja i druge poslove koji ovise o specifičnostima prostoru.

Članak 8.

Prilikom obavljanja nadzora nad provedbom mjera zaštite od požara utvrđenih Zakonom, podzakonskim aktima, ovim Pravilnikom i naputcima, odgovorna osoba zaštite od požara ima pravo:

* narediti prekid obavljanja posla ili radnje kojom se neposredno ugrožava sigurnost imovine ili životi i zdravlje ljudi, te o tome izvijestiti ravnatelja;
* udaljiti radnika s radnog mjesta ako svojima postupkom neposredno ugrožava sigurnost imovine te o tome izvijestiti ravnatelja;
* obaviti provjeru znanja radnika glede rukovanja s aparatima i opremom za gašenje požara, a onog koji pokaže nepoznavanje uputiti na dodatnu obuku;
* utvrđeno neprovođenje propisanih mjera zaštite od požara prijaviti ravnatelju.

Članak 9.

Svaki radnik mora proći osnovno osposobljavanje na način i po programu utvrđenom propisom.

Obveze iz stavka 1. ovog članka primjenjuju se na sve radnike ustanove.

Članak 10.

Nakon završenog osposobljavanja odgovorna osoba za zaštitu od požara dužna je svakog radnika koji prvi put dolazi na radno mjesto upoznati s opasnostima glede nastanka požara na tom radnom mjestu i njegovoj okolini, kao i s poduzimanjem potrebnih mjera zaštite od požara.

Obvezu iz stavka 1. ovog članka potrebno je provoditi i svaki put kad se radnik premješta s jednog radnog mjesta na drugo radno mjesto na kojem su opasnosti i mjere zaštite od požara različite od prethodnog.

Članak 11.

Odgovorna osoba za zaštitu od požara u sklopu kontrole ispravnosti opreme i sredstava za dojavu i gašenje požara:

* kontrolira ispravnost vatrogasnih sredstava i opreme za dojavu i gašenje požara te opreme za spašavanje i evakuaciju;
* provodi kontrolu ispravnosti postupaka radnika na poslovima na kojima se radi sa zapaljivim tvarima ili postoje druge opasnosti za nastanak požara ili eksplozija;
* kontrolira raspored i ispravnost uređaja i opreme za gašenje po objektima i prostorima;
* kontrolira poštivanje znakova, upozorenja i znakova zabrane;
* kontrolira način skladištenja i odlaganja materijala i roba na prostorima na kojima su smještene naprave za gašenje (ručni i prijenosni vatrogasni aparati, hidranti i sl.)
* kontrolira stanje požarnih puteva i pristupe građevinama vatrogasnim vozilima.
* kontrolira stanje i prohodnost izlaznih (evakuacijskih) puteva.

Članak 12.

Voditelj objekta dužan je prilikom dolaska na rad obavezno vizualno pregledati sve uređaje i opremu za dojavu i gašenje požara u svom djelokrugu rada.

Utvrđene nedostatke u opremi obvezan je prijaviti odgovornoj osobi za zaštitu od požara koja ih je dužna u najkraćem roku otkloniti.

Članak 13.

Ako voditelj objekta utvrdi da postoje ozbiljni nedostaci za siguran tijek procesa rada glede ispravnosti uređaja i opreme za dojavu i gašenje požara ima pravo prekinuti rad. U slučaju prekida rada dužan je izvijestiti ravnatelja i odnosno odgovornu osobu za zaštitu od požara.

Članak 14.

Svako neovlašteno diranje, premještanje i korištenje vatrogasne opreme ili sredstava za gašenje predstavlja težu povredu radne obveze.

Članak 15.

Ustanova će održavati prijenosne i prijevozne aparate za gašenje požara, sukladno uputama proizvođača i o tome će odgovorna osoba za zaštitu od požara voditi evidenciju.

Članak 16.

Za provođenje redovnih pregleda ručnih vatrogasnih aparata odgovorna je osoba određena kao odgovorna osoba zaštite od požara.

Ispravnost i funkcionalnost prijenosnih i prijevoznih aparata za gašenje požara ispituje pravna osoba, fizička osoba obrtnik ili stručna služba (serviser) ovlaštena od proizvođača ili njegovog ovlaštenog zastupnika, o čemu na aparatu mora postojati vidljiva oznaka.

O izvršenim pregledima ručnih vatrogasnih aparata odgovorna osoba zaštite od požara vodi upisnik.

Članak 17.

Prostor oko vanjskih podzemnih i nadzemnih hidranata mora biti očišćen, a pristup do istih uvijek slobodan, a pripadajući požarni ormarići opremljeni propisanom vatrogasnom opremom.

Članak 18.

Periodičko ispitivanje funkcionalnosti vanjskih podzemnih i nadzemnih hidranata obavlja ovlašteno poduzeće koje je registrirano za takve poslove i ima propisano ovlaštenje za obavljanje ispitivanja funkcionalnosti hidrantske mreže.

Članak 19.

Ravnatelj je obvezan u provedbi mjera zaštite od požara poduzimati sljedeće:

|  |  |
| --- | --- |
|  | * brinuti o osiguranju financijskih sredstava za provođenje i unapređivanje zaštite od požara, na osnovu prijedloga, analiza i mišljenja odgovorne osobe za zaštitu od požara,
 |
|  | * osigurati provođenje osposobljavanja radnika iz oblasti zaštite od požara;
 |
|  | * poduzeti mjere da se nedostaci koji mogu utjecati na sigurnost zaštite od požara, a utvrđeni su pregledom ili prijavljeni od strane odgovorne osobe za zaštitu od požara, odmah otklone;
 |
|  | * udaljiti svakog radnika koji pri obavljanju poslova ne provodi i ne primjenjuje mjere zaštite od požara;
 |
|  | * osigurati i poduzeti mjere da se neispravna odnosno upotrebljena sredstva ili oprema u gašenju požara odmah dovedu u ispravno stanje odnosno zamijene novim;
 |
|  | * nakon završenog gašenja požara, po potrebi, a u dogovoru s odgovornim osobama i rukovoditeljem vatrogasne postrojbe koja je gasila požar na mjestu požara osigurati dežurstvo.
 |
|  |  |

Članak 20.

U svezi s provođenjem zaštite od požara radnici u prostorima ustanove imaju obveze:

* upoznati se s odredbama ovog Pravilnika prije stupanja na rad i samostalnog obavljanja poslova na radnom mjestu, kao i svladati program osposobljavanja za provedbu preventivnih mjera zaštite od požara, gašenje požara i spašavanje ljudi i imovine ugroženih požarom;
* poduzimati, provoditi i držati se propisanih mjera zaštite od požara na radnom mjestu i radnom prostoru;
* prije rasporeda na drugo radno mjesto upoznati se s propisanim i drugim mjerama zaštite od požara u svezi s novim poslovima;
* svaki uočeni kvar ili neispravnost na uređajima, instalacijama i drugim sredstvima koji bi mogli biti uzrokom nastanka požara odmah prijaviti odgovornoj osobi za zaštitu od požara;
* držati se oznaka, upozorenja i naputaka za zaštitu od požara koje su postavljene na radnom mjestu i u radnom prostoru;
* pri obavljanju posla i rukovanju s opasnim tvarima (zapaljive, korozivne, otrovne i sl.), spriječiti njihovo prolijevanje, curenje, prosipanje i istjecanje po radnim prostorima;
* brinuti se da pristup radnom mjestu bude slobodan i moguć kako bi se nesmetano koristila oprema i sredstva za gašenje požara i otklonile posljedice;
* čuvati i pažljivo se odnositi prema opremi i sredstvima za gašenje požara te prema oznakama upozorenja i znakovima ovješenim i nalijepljenim za njihovu uporabu;
* ne odlagati nikakve predmete na putovima za evakuaciju i pred izlazima.

Članak 21.

Postupak i izricanje mjera zbog povrede obveza iz područja zaštite od požara i eksplozija provodi se sukladno odredbama zakona kojim se uređuju radni odnosi.

Članak 22.

Lakše povrede radne obveze iz područja zaštite od požara i eksplozija su:

* nesudjelovanje u gašenju i sprečavanju širenja požara ako su njime nastale manje materijalne štete nakon požara;
* nemarno ili nesavjesno obavljanje obveza u svezi sa zaštitom od požara ako nije izazvan požar ili eksplozija ili je nastala manja materijalna šteta;
* neprijavljivanje pojave koja može prouzročiti nastanak požara ili eksplozije;
* nemarno i nesavjesno ponašanje prema opremi i sredstvima za gašenje požara;
* rad na radnom mjestu s povećanim opasnostima od požara i eksplozije unatoč informaciji da nisu osigurane mjere zaštite od požara.

Članak 23.

Teže povrede radne obveze iz područja zaštite od požara i eksplozija su:

* neovlašteno diranje, premještanje i korištenje vatrogasnog aparata, kao i ostale opreme i sredstava za gašenje;
* nesudjelovanje u gašenju i sprečavanju širenja požara ako su njime nastale veće štete nakon požara, odnosno ako su uzrokovane lakše posljedice po život i zdravlje radnika i/ili imovinu;
* nemarno ili nesavjesno postupanje kojim je uzrokovan požar ili eksplozija te je došlo do lakših posljedica po radnike i/ili imovinu;
* rad na radnom mjestu s povećanim opasnostima od požara i eksplozije unatoč informaciji da nisu osigurane mjere zaštite od požara, zbog čega je nastupila lakša posljedica za život i zdravlje radnika i/ili imovinu
* neopravdano odbijanje izvršavanja pojedine odluke, instrukcije i naputka iz zaštite od požara, a zbog čega je došlo do požara i/ili eksplozije s lakšim posljedicama po život i zdravlje radnika i/ili imovine;
* neprijavljivanje pojave (kvara i slično) koja može prouzročiti nastanak požara ili eksplozije, ako je time nastala lakša posljedica po život i zdravlje radnika i/ili imovine;
* nepridržavanje propisa i pravila iz zaštite od požara na radnim mjestima s povećanim opasnostima od požara, ako je time učinjena lakša posljedica po život i zdravlje radnika i/ili imovine.

Članak 24.

Svaki radnik koji prvi opazi neposrednu opasnost od nastanka požara ili opazi požar dužan je ukloniti opasnost odnosno početi gasiti požar prema svojem znanju i mogućnostima, a uz korištenje odgovarajućih sredstava, ako to može bez opasnosti za sebe ili druge osobe.

Ako to ne može učiniti sam, dužan je odmah obavijestiti ostale radnike i:

* DUZS tel. 112
* vatrogasnu postrojbu tel. 193
* policiju tel. 192

Prilikom dojave o nastalom požaru radnik daje slijedeće podatke:

* ime i prezime i broj telefona sa kojeg se javlja,
* mjesto (lokacija) požara i najbliži pristup vozilima vatrogasne postrojbe,
* da li je požar u građevini ili na otvorenom prostoru,
* vrsta materijala koji gori (tekućina, plin, drvo, plastika, guma i sl.),
* da li u požaru ima ozlijeđenih.

U oba slučaja radnik obavještava i ravnatelja.

Članak 25.

Do dolaska vatrogasaca svi radnici dužni su poduzeti sve mjere za gašenje požara i pri tome se koristiti primjerenim raspoloživim sredstvima vodeći računa da se gašenjem ne prouzroči nepotrebna materijalna šteta.

Članak 26.

Prije napuštanja prostorija građevine i početka gašenja požara svaki radnik na svom radnom mjestu mora:

* spašavati i evakuirati eventualno ugrožene osobe
* spriječiti nastanak panike prilikom izlaska iz prostora i objekata, a korisnike objekta (djecu) izvesti izvan objekta na sigurno mjesto;
* isključiti električnu struju;
* iznijeti na sigurno mjesto ako je moguće, boce s plinom i posude sa zapaljivim tekućinama;
* zatvoriti dovode goriva do potrošača (plin).

Članak 27.

Odgovorna osoba za zaštitu od požara, čim sazna za požar, utvrđuje koje se sve mjere moraju poduzeti glede upotrebe sredstava i opreme za gašenje požara, organizacije gašenja, evakuacije i spašavanje, traženja pomoći u spašavanju osoba i slično te također preuzima vođenje akcije gašenja požara do dolaska vatrogasne postrojbe.

Kao voditelj akcije gašenja požara odgovorna osoba za zaštitu od požara dužna je osigurati da se na mjesto požara donesu raspoloživi i odgovarajući aparati za gašenje te druga oprema koja se može koristiti za gašenje požara.

Prilikom akcije gašenja na mjestu požara smije se nalaziti samo potreban broj radnika.

Članak 28.

Nakon završetka akcije gašenja požara, odgovorna osoba za zaštitu od požara i ravnatelj dužni su:

* na mjestu požara osigurati dežurstvo u potrebnom vremenskom trajanju radi sprječavanja ponovnog požara;
* osigurati dežurstvo na mjestu požara do kraja dana, ako je požar ugašen tijekom noći;
* dežurnom radniku tijekom dežurstva osigurati potrebnu vatrogasnu opremu i sredstva za gašenje požara.

Članak 29.

Ako su neke odredbe ovog Pravilnika nedorečene u odnosu na odredbe zakona i drugih propisa koji reguliraju područje zaštite od požara, neposredno će se primjenjivati odredbe zakona i tih propisa.

Izmjene i dopune ovog Pravilnika donose se na način i po postupku koji je predviđen za njegovo donošenje.

Članak 30.

Ovaj Pravilnik stupa na snagu drugog dana od dana objave na oglasnoj ploči.

KLASA: 245-02/24-01/1

URBROJ: 2158-109-02-24-1

Ernestinovo, 22. siječanj 2024.

Predsjednik Upravnog vijeća

Damir Matković, mag. iur., v.r.

Ovaj Pravilnik o zaštiti od požara Dječjeg vrtića Ogledalce Ernestinovo objavljen je na oglasnoj ploči Dječjeg vrtića Ogledalce Ernestinovo 23.siječnja 2024. god. te je stupio na snagu 24.01.2024. g.

Ravnateljica

Monika Miškić, univ.mag.praesc.educ., v.r.